पाकिस्तान ने आयरलैंड को पांच विकेट से हराया  
आयरलैंड ने पाकिस्तान को 239 रन का लक्ष्य दिया था जो उसने यूनिस की 64 और उमर की नाबाद 60 रन की पारी की बदौलत आठ गेंद शेष रहते हासिल कर लिया।
यूनिस खान और उमर अकमल के अर्धशतकों की मदद से पाकिस्तान ने दूसरे और अंतिम एकदिवसीय क्रिकेट मैच में यहां स्टोरमोंट में आयरलैंड को पांच विकेट से हराकर श्रृंखला 2-0 से जीत ली।  आयरलैंड ने पाकिस्तान को 239 रन का लक्ष्य दिया था जो उसने यूनिस की 64 और उमर की नाबाद 60 रन की पारी की बदौलत आठ गेंद शेष रहते हासिल कर लिया।  लक्ष्य का पीछा करने उतरे पाकिस्तान की शुरूआत खराब रही और उसने दूसरे ओवर में ही मोहम्मद हफीज (00) का विकेट गंवा दिया। सलामी बल्लेबाज तौफीक उमर ने इसके बाद पहला वनडे खेल रहे अजहर अली के साथ दूसरे विकेट के लिए 65 रन जोड़कर पारी को संवारा।  यूनिस ने इसके बाद 74 गेंद में चार चौकों और एक छक्के की मदद से 64 रन की निर्णायक पारी खेली। उन्होंने कप्तान मिस्बाह उल हक के साथ चौथे विकेट के लिए 68 जबकि उमर के साथ पांचवें विकेट के लिए 69 रन की साझेदारी की। आयरलैंड की ओर से बायड रैनकिन ने किफायती गेंदबाजी करते हुए नौ ओवर में 29 रन देकर एक विकेट चटकाया। उन्होंने अजहर अली को पवेलियन भेजा।